嗣秀王生日楚辭
作者：釋寶曇
朝代：宋

paragraphs: 攝提之歲兮厥月惟寅，蓂誰商略兮六莢發春。
揆王初度兮箕橫翼陳，紛吾先驅兮康護帝茵。
謂太平本無象兮，何爲而生鳳麟。
藝蘭之九畹兮蕙茞同芬，河潤九里兮其源駿奔。
春風兮桃李，芳菲菲兮襲人。
綬纍纍兮萬石，孰前脩兮後塵。
閬風兮縣圃，歸來兮隠淪。
芰車兮荷屋，倚桂枝兮輪囷。
聞韶兮屢舞，鳳將九子兮其來下。
玉節兮旌幢，世世兮茆土。
職道德兮維垣，友夔龍兮方虎。
鼂騁兮扶桑，夕望舒兮延佇。
援北斗兮爲觴，飲南山兮墜露。
製芙蓉兮裳衣，佩水蒼兮陸離。
采芳馨兮杜若，遺雲仍兮以時。
問喬松兮安在，將並駕兮焉之。
植大椿兮八千爲歲，方蘗芽兮吾其庶幾。